العيله التيموريه ، عيله مصريه ادبيه عريقه من اصل تركى ساهمت مساهمه كبيره فى المحافظه على تراث مصر و فى تطوير المسرح و الادب المصرى الحديث. كتبوا أشعار و ابحاث و مسرحيات و روايات و قصص. عميدهم باحث تراث مصر العلامه احمد تيمور (1871-1930) اللى جمع مخطوطات تاريخيه نادره و شجع على احياء التراث الفولكلورى المصرى و عمل قاموس للغه المصرى ، و بقت مخطوطاته و كتبه من أهم مقتنيات دار الكتب المصريه. أخته الشاعره و الاديبه عائشه التيموريه (1840-1902) من رواد الادب المصرى الحديث ، كتبت أشعار بالعربى و التركى و الفارسى و مقالات ادبيه فى الجرانيل، سمتها مى زياده " شاعرة الطبيعه ". الادبا محمد تيمور (1892-1921) و محمود تيمور هما ولاد العلامه احمد تيمور. محمد تيمور رغم وفاته فى عز شبابه كان من الرواد اللى ساهموا جامد فى تطوير و نهضة المسرح المصرى و القصه القصيره المصريه الحديثه. درس حقوق فى فرنسا و حب المسرح الفرنساوى و نقل اساليبه لمصر فى بدايات القرن العشرين. كتب مسرحياته باللغه المصرى لغة المصريين القريبه من قلوبهم و دى كانت حاجه جديده فى مصر بعد ما اتعود الادبا الكتابه بالعربى. من اشهر مؤلفاته اوبريت " العشره الطيبه " اللى كتب اغانيها بديع خيرى و لحنها سيد درويش.